Arena Naţională se va „rupe” la duelul dintre FCSB şi CFR Cluj, programat pe 11 mai, de la ora 20:30, dat fiind faptul că s-au vândut deja peste 30.000 de bilete. Fanii vor lua cu asalt cel mai mare stadion al ţării, pentru partida în urmă căreia roş-albaştrii vor primi trofeul de campioni.
Până la derby-ul cu CFR Cluj, FCSB se va duela cu Universitatea Craiova, în deplasare. Partida de pe „Ion Oblemenco” va fi luni, de la ora 21:00, în format live text, pe AS.ro.
Se „rupe” Arena Naţională | Câte bilete s-au vândut deja la derby-ul FCSB – CFR Cluj
Conform fanatik.ro, până astăzi s-au vândut peste 33.000 de bilete la duelul dintre FCSB şi CFR Cluj. Acesta va fi ultimul duel pe care trupa lui Elias Charalambous îl va disputa pe teren propriu, în acest sezon.
Astfel, având în vedere că partida se va disputa peste mai bine de o săptămâna, cel mai probabil toate biletele puse în vânzare se vor vinde.
În acest moment, mai sunt disponibile mai puţin de 20.000 de bilete la duelul dintre FCSB şi CFR Cluj.
Roş-albaştrii s-au încununat deja campionii acestui sezon de Liga 1, cu trei etape înainte de finalul sezonului. FCSB a învins-o pe Farul, în etapa trecută, şi a câştigat astfel titlul în Liga 1, după o aşteptare de nouă ani.
Mihai Stoica a spus totul despre sărbătoarea câştigării titlului! Ce a pregătit FCSB
Mihai Stoica a spus totul despre sărbătoarea câştigării titlului! În afară de artificiile grandioase promise de Gigi Becali, FCSB a pregătit şi o plimbare cu un autobuz deschis.
Totodată, în Piaţa Constituţiei va fi un spectacol de lumini. Oficialul „roş-albaştrilor” a dezvăluit „programul” pentru ziua decernării trofeului. Trofeul şi medaliile se vor acorda la meciul FCSB – CFR Cluj, de pe Arena Naţională.
„Da, pe stadion se va celebra trofeul şi se vor decerna medaliile. Va fi show şi pe stadion, dar va fi un show cu artificii reci, confetti, după care se va pleca cu un autobuz descoperit şi se va merge în Piaţa Constituţiei, că doar acolo avem aprobare, unde va fi probabil un show de lumini.
La cât am aşteptat (n.r. – nouă ani), trebuia să facem ceva. Bine că a venit într-un moment în care avem timp şi să-l pregătim cum trebuie”, a declarat Mihai Stoica pentru orangesport.ro.
„Veţi vedea cele mai frumoase artificii din viaţa voastră, le voi da pe Arena Naţională. Vom da la fiecare meci după primele cinci numai artificii, artificii, artificii!
Când vom juca în deplasare, vom închiria un loc unde să dăm cu artificii în apropierea stadionului. Voi ieşi pe Maybach, ca pe vremuri, o să dau comandă de nişte artificii care să ajungă până la şinele de tren (n.r. lângă stadionul Rapid – Giuleşti)”, spunea anterior Gigi Becali despre sărbătoarea FCSB-ului pentru cucerirea primului titlu, după o pauză de 9 ani.